Peter Duetoft er skuffet over blandt andet tonen og måden, der føres valgkamp på i dag. Der stiller han ikke op til Folketingsvalg.

Den socialdemokratiske gruppeformand i byrådet i Hjørring, Peter Duetoft, er ikke længere folketingskandidat, men han genopstiller til kommunalvalget. Det skriver HjørringAvis.dk På Facebook forklarer han nogle af årsagerne til sin beslutning: For nogen tid siden meddelte jeg imidlertid kredsen, at jeg ikke genopstiller ved det næste valg til Folketinget. Det er der flere grunde til: 1) valgkampen var en trist oplevelse. Usandheder og personlige angreb var dagligdag. 2) hvis jeg skulle blive valgt, ville jeg ikke kunne holde det ud ret længe. I “min tid” talte man normalt sammen for at blive enige. Man klatrede ikke højere og højere op i træerne for at få sin vilje. Jeg ville simpelthen ikke have temperament til nutidens arbejdsform. 3) jeg ville skulle fremføre en politik i valgkampen jeg ikke helhjertet kunne stå inde for. Jeg synes socialdemokraternes retorik i flygtningedebatten er blevet for rå. Jeg er ikke enig i, at man skal presse alt og alle ud på arbejdsmarkedet, ligegyldig hvilke personlige eller fysiske udfordringer, de har. Jeg ville ikke kunne sidde og lege kærestepar med DF blot fordi, de på enkeltområder er enige med socialdemokraterne. Disse tre områder vil blive centrale i en valgkamp, og her kan man ikke have kandidater, der stiller spørgsmål ved partilinjen. Derfor stiller jeg ikke op.